**Z A P I S N I K**

**SA 27. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 23. veljače 2024.

27. sjednica Gradskog vijeća Grada Ivanić-Grada održana je dana 23. veljače 2024. godine s početkom u 16:30 sati u Spomen domu Alojz Vulinec, Beliceva 1, Ivanić-Grad.

Bilješke vodi Matea Rešetar – viša stručna suradnica za poslove Gradskog vijeća i Gradonačelnika

Prisutni članovi Gradskog vijeća:

Željko Pongrac, Željko Brezovečki Brzi, Slaven Barišec, Irena Fučkar, Milica Piličić, Aleksandra Toth, Lovorko Matković, Miljenko Šimunović, Tibor Vuković, Mladen Prelec, Maja Krnjević, Renato Mikac

Odsutni: Ivica Kozjak, Mirna Češković, Kristijan Škarica

Ostali prisutni:

1. Tomislav Cuvaj – zamjenik gradonačelnika Grada Ivanić-Grada
2. Marina Šiprak – pročelnica Upravnog odjela za lokalnu samoupravu, pravne poslove i društvene djelatnosti
3. Dražen Hlad – pročelnik Upravnog odjela za komunalno gospodarstvo, prostorno planiranje, gospodarstvo i poljoprivredu
4. Tamara Mandić – pročelnica Upravnog odjela za financije i proračun
5. Matea Rešetar – viša stručna suradnica za poslove Gradskog vijeća i Gradonačelnika
6. Ilijana Mišković – viša stručna suradnica – komunalna redarka
7. Josip Banić, predsjednik Savjeta mladih Grada Ivanić-Grada
8. Mario Mikulić – direktor trgovačkog društva Komunalni centar Ivanić-Grad d.o.o.
9. Obiteljski radio Ivanić d.o.o.

Predsjednik Gradskog vijeća g. Pongrac – otvorio je 27. sjednicu te konstatirao kako je sjednici od ukupno 15 prisutno 11 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je sa 11 glasova za jednoglasno usvojen zapisnik sa 26. sjednice Gradskog vijeća Grada Ivanić-Grada.

Gradsko vijeće je jednoglasno sa 11 glasova za usvojilo sljedeći

**D N E V N I R E D :**

1. **Aktualni sat**

* **Informacija komunalnog redarstva o izvršenim nalozima u prethodnom periodu**

1. **Razmatranje prijedloga i donošenje Zaključka o prihvaćanju Izvješća o radu Savjeta mladih Grada Ivanić-Grada u 2023. godini**
2. **Razmatranje prijedloga i donošenje Odluke o sudjelovanju roditelja u cijeni redovitog programa Dječjeg vrtića Ivanić Grad**
3. **Razno**

Rad prema utvrđenom dnevnom redu.

**0. TOČKA**

Gđa. Ilijana Mišković – u Izvješću komunalnog redarstva o aktivnostima u razdoblju od 31.siječnja do 22. veljače 2024. godine na prethodnoj sjednici informirala sam vas o odgovoru tvrtke Eko-flor dostavljenom na naš zahtjev. I također najavila sam da smo zahtjev uputili Općini Kloštar Ivanić na čijem području se tvrtka Eko-flor plus d.o.o. i nalazi. Dobili smo odgovor u kojem stoji sljedeće – Izvidom na lokaciji i razgovorom s voditeljem nije utvrđen dovoz komposta s područja Grada Zagreba. Eko-flor plus d.o.o. nema poslovni odnos sa Zagrebačkim holdingom. Na lokaciji se posluje sukladno Rješenju za gospodarenje otpadom. Revizija osnovne dozvole za gospodarenje otpadom obavit će se do 12.10.2025. godine. U trenutku izvida koji je bio 8. veljače 2024. godine u 11:00 sati na lokaciji je puhao prilično jak jugozapadni vjetar koji je podizao prašinu ali nije bilo znatnije pojave neugodnih mirisa odnosno smrada. To je odgovor dostavljen od Općine Kloštar Ivanić. Mi ćemo svakako nastaviti sa kontrolom kvalitete zraka mjerenjima u suradnji sa Institutom za medicinu i zapravo zaštitu okoliša. Nadalje, u tijeku je izdavanje odobrenja za veterinarske usluge te su potpisani ugovori za usluge kastracije, cijepljenja, čipiranja te ostalih potrebnih veterinarskih usluga za pse i mačke. Zahtjeva je zbilja bilo puno. Odobrenja su napisana i poslana sada u sve veterinarske ambulante i ono što bih još jednom naglasila da je uvjet od ove godine svakako da se životinje čipiraju. Detektiran je kvar na instalacijama rasvjete u Parku hrvatskih branitelja. Isti je u ovom našem promatranom razdoblju saniran i također u postupku je sanacija kvara javne rasvjete na i oko drvenog mosta kod Naftalana te reflektora na Sportskom parku Zelenjak što je bilo na prošlom vijeću i pitanje. Postavljeni su podzemni spremnici u suradnji sa Ivakopom za razdvojeno prikupljanje otpada u Vukovarskoj ulici pa evo ovim putem svim stanarima zgrada eventualno koji možda još nisu dobili tu informaciju naglašavam da dakle otpad više ne odlažu u one kontejnere na prošloj lokaciji. U suradnji s Komunalnim centrom započete su aktivnosti održavanja javnih i zelenih površina te sadnja drveća za koje je bilo zbilja jako puno upita, dakle sadnja drveća odnosno obnova svih onih stabala koja su stradala tijekom nevremena u prošloj godini. Naravno, vremenske prilike određuju intenzitet provedbe. Prelazim na brojke, dakle upravni postupci odnosno rješenja do sada ih je izdano 9 i to su rješenja o izvršenju obaveznih radnji u ovom slučaju sve za neuređene parcele. Ti postupci su pokrenuti po službenoj dužnosti temeljem prijava ili jednostavno tijekom ophodnje. Upravni postupci, odnosno obavezni prekršajni nalozi također ih je izdano u 9 navrata kao i 3 opomene za nepropisna parkiranja i to bih naglasila s obzirom da smo na prošlom vijeću imali sugestiju da bi se i na tome trebalo poraditi pa apeliram na sve građane koji nepropisno parkiraju ili se kako bi rekli samo zaustave da to i ne čine na našim zelenim površinama i na nogostupima. Za korištenje javnih površina izdane su dvije suglasnosti, za vozila za prometovanje ulicama težim od 3,5 tone 4 suglasnosti, suglasnosti za izvođenje radova na javnim površinama ukupno 11 i suglasnosti za izvođenje radova za izradu priključaka na instalacije do sada jedna suglasnost. U ovom razdoblju do sada izdano je ukupno 26 naloga prema Komunalnom centru. Neki se odnose i na uređenje dječjih igrališta. Dakle napravljen je obilazak svih dječjih igrališta na području grada, utvrđeni su svi oni nedostaci, izdani su nalozi za popravak i ugradnju dodatnih sprava. Također, prema zahtjevima domara ili VMO-a traju radovi u društvenim domovima, a što se tiče radova na javnim površinama, odnosno rješenje problema oborinske odvodnje trenutno su započeti radovi u Naftaškoj ulici u Šarampovu i Naftaplinskoj ulici na Trebovcu. Također, kada stignu prijave građana ovisno o potrebi snimi se teren, izradi troškovnik i kreće se u realizaciju.

g. Mladen Prelec – na prošlom vijeću sam postavio pitanje i dobio odgovor od gradonačelnika u vezi kamera na zelenom otoku u Deanovcu. Odgovor je bio da je izvođač izabran i da će kamere biti postavljene, ključni dio ne znam kada. Kamere nisu postavljene, ali neodgovorni građani i dalje ostavljaju otpad tamo gdje mu nije mjesto. Radnici Ivakopa to uredno čiste što opet nije uredu da čiste, a neki ne plaćaju otpad. Zanima me kada će te kamere konačno biti postavljene da oni koji odlažu otpad tamo gdje mu nije mjesto konačno plate i kaznu za to. Sljedeće pitanje, evo neki dan slušam da je bio ministar Bačić u Ivaniću, poklonio je novo zemljište od države za industrijsku zonu. Sada ono što meni nije jasno je šta ćemo sa tom novom industrijskom zonom kada i stare stoje neizgrađene. Znači koja je namjena sada tog novog zemljišta. Treće pitanje, Dom zdravlja i kroničan nedostatak liječnika, to sam pitanje već postavljao pa je bilo rečeno da će se nešto o tome porazgovarati. Nema odgovora, nema novih liječnika. Poanta je u tome da smo se, bilo je lijepo vidjeti kada je došao novi rendgen uređaj u Dom zdravlja, vrhunski je uređaj, međutim ne radi bez liječnika, pa onda imate slučaj da slikate slomljenu ruku, a očitanje dobijete za tjedan dana, jedan je od primjera. Drugi primjer, žena ima upalu pluća, očitanje dobije za tjedan dana. Prvo čeka tjedan dana dok dođe na red, a onda još tjedan dana da bi dobila očitanje. Već može umrijeti ili preboljeti, imate izbor. I četvrto pitanje, obećan nam je drugi T1 tim od 1.1. ove godine. 1.1. je prošao davno, danas je već kraj drugog mjeseca ali drugog tima nema u Ivanić-Gradu s tim da je županijska Hitna pomoć dobila dodatna sredstva za nove timove. Pitanje je da li će Ivanić-Grad možda sad konačno dobiti novi tim.

g. Tomislav Cuvaj, zamjenik gradonačelnika – što se tiče kamera to će pročelnik Hlad dati odgovor i ovaj dio oko nove zone. Vi koliko znate u našoj postojećoj zoni sve su parcele male i da bi mogli imati veće investicije potrebne su i veće parcele koje smo evo upravo ovom donacijom i dobili i na tom mjestu će se graditi nešto nadamo se puno, puno bolje nego sada. Što se tiče Doma zdravlja i liječnika, znači problem nije samo grada Ivanić-Grada, problem je cijele Hrvatske. Većina mladih liječnika koji su završili fakultete su poslani na specijalizacije koje traju po pet godina. Evo moja liječnica kojoj ja idem radi 4 sata dnevno, povlače se liječnici iz mirovine da bi se uopće moglo odraditi onaj dio opće prakse prve obrade pacijenata i moramo ići u Zagreb. Što se tiče tog rendgena ista je stvar, mislim to je pitanje za Županiju. Mi smo razgovarali u Gradu kako i na koji način stimulirati bilo koga ali koga ćete stimulirati kada liječnika nema. To je problem rekao bih države. Što se tiče T1 tima i nama je obećano. Mi to financiramo i nama je obećan drugi T1 tim. Evo gradonačelnik je bio sa gospodinom Gajnikom više puta i obećan nam je taj drugi T1 tim kojeg mi sufinanciramo.

g. Dražen Hlad – vezano na kamere u Deanovcu, da, proveli smo postupak nabave, imamo izvođača koji će isporučiti kamere, ali još do tamo moramo dovući Internet vezu i struju, znači te kamere iako nemamo signal ili sliku moramo imati i internet i struju i na tome se radi. Nisu to samo kamere za Deanovec, imamo još nekoliko mjesta na koje mislimo staviti kamere. Nije to jedino mjesto. Iskreno nije mi jasna ova Vaša konstatacija da ljudi odlažu otpad tamo koji ne plaćaju Ivakopu odvoz otpada. Znači, ako Vi znate koji su to, to ste već drugi ili treći puta rekli ako sam ja to dobro čuo, znači svi bi trebali biti u sustavu odvoza otpada, pa ne znam evo javite nam to ili ćemo mi to ponovno pregledati sve naše knjige što u Ivakopu što u Gradu vezano na komunalnu naknadu i stvarno mi nije jasno koji bi se to mogli provući, jer mi to i kontroliramo sa policijskom stanicom. Znači svi se tamo moraju prijaviti i to su paralelne baze što se tiče stanice, gradska za komunalnu naknadu i baza od Ivakopa za otpad. Tako da evo stvarno iskreno nije mi jasna ta konstatacija da neki to bacaju, a i evo pozivamo te sve ljude da to stvarno ne rade. Nije taj ni odvoz otpada skup i na taj način čuvamo naš okoliš, a ovo će biti postavljeno čim riješimo Internet na toj lokaciji. Još mala dopuna što se tiče poduzetničke zone, znači sve ove parcele koje su se do sada prodale u poduzetničkoj zoni su veličine od 5 do 6 tisuća kvadratnih metara. To je znači za recimo manje obrtnike i poduzetnike. Ovo što smo sada dobili to su znači, moramo reći, veće parcele, namjena je proizvodna i mi možemo recimo ovo što smo dobili dijeliti na nekakva četiri područja, znači to se sve vidi, mi smo i uknjiženi na te parcele. Znači to je ova parcela ispred Ljiljan S-a koja ima negdje oko 10 000 m² pa do same glavne ceste, to je parcela ta još jedna manja od 5000 m² ispred Rajka Tomića pa do glavne ceste to je nekoliko parcela od 6 ha iza streljane Cinelov i sada kakav je stav gradske uprave odnosno gradonačelnika to će se prodavati u jednom komadu, u jednom komadu znači tih svih 60 000 ha i oko Tandarićeve je treća cjelina od 5 ha, odnosno od 50000 m². Što se tiče ove stare zone moram reći da će tamo imati 13 parcela. Na 6 parcela ili 7 su izgrađeni objekti dok za 3 parcele su izdane građevinske dozvole za gradnju nedavno i to su izdane za Hvaljen budi, za LED elektroniku, Maluks, evo za te tri su još dodatno izdane. Znači mi očekujemo gradnju u neko skoro vrijeme na te tri preostale.

g. Maden Prelec – naime moram objasniti kako znam da ti ljudi ne plaćaju. Vrlo jednostavno, ako odlažu miješani komunalni otpad na zeleni otok gdje bi trebala ići plastika, papir, metal onda ti ljudi očito nemaju kante i ne plaćaju. Vrlo jednostavno ja mislim, ili su im pune kante, ali nevjerojatno je kako su uvijek istima pune kante. Od tuda zaključak da ne plaćaju.

gđa. Maja Krnjević - kao i obično ja sam pripremila pet pitanja koja su uglavnom pitanja naših građana. Nažalost nemamo više pravo na postavljanje više od pet pitanja tako da mogu postaviti i neka na koja bih i sama voljela čuti odgovore. Moje prvo pitanje odnosi se na farmu Širjan. Dakle svi znamo da se u određene periode godine dana, mjeseca, tjedna šire zaista neugodni mirisi s te farme. Informacija koja je došla do nas i građani intenzivno postavljaju pitanje i mole da im se na njega odgovori iako znamo da nemamo mi moć utjecaja na izlazak inspekcije na teren u trenutku kad bi mi to voljeli, nego se inspekcija, koliko imamo priliku čuti, najavljuje farmi Širjan pa kada inspekcija dolazi sve se pripremi kako treba pa onda zadovoljavaju sve one kriterije koje bi trebali zadovoljavati. Ali druga stvar je ona koja je vrlo indikativna i ukoliko je točna ja molim Grad da ozbiljno provjeri, povede računa o tome i da nam da odgovor, dakle da li je točno da se od firme Širjan, od njihove farme, napravio odvodni, iskopao odvodni kanal koji ide direktno u rijeku Lonju. Ako je to točno ja mislim da morate hitno poduzeti nešto. Drugo moje pitanje odnosi se na izgradnju vrtića. Dakle, opet smo dobili dosta pitanja naših građana koji postavljaju pitanje kada će konačno krenuti novi vrtić jer svi znaju da je početkom listopada 2022. godine iz europskih sredstava Grad dobio 13.680.000,00 za izgradnju dječjeg vrtića, pa gdje je problem, zašto se s tim stoji i zašto se konačno s tim ne krene. Treće pitanje, tu ću se nadovezat na kolegu Prelca koji je postavio pitanje vezano uz poduzetničku zonu. Obzirom da je na mrežnoj stranici Grada objavljena informacija o darovanju državnog zemljišta od strane države Gradu Ivanić-Gradu i da je bio tu ministar Bačić, pa je isto tako rečeno da je razgovarano o potresnoj obnovi i o drugim darovanjima zemljišta gdje bi se razvijala još jedna poduzetnička zona uz autocestu gdje bi se gradio tehnološki park, o zemljištu gdje bi se gradila stanica kao dio budućeg Centra za gospodarenje otpadom Zagrebačke županije i Grada Zagreba te o jednoj nekretnini koja bi služila komunalnom poduzeću, dakle oni koji to mogu pročitati na mrežnim stranicama to su pročitali na stranicama Grada. Oni koji nisu u mogućnosti, posebno naši stariji sugrađani koji dugo godina i zapravo od svog rođenja žive u ovom gradu jako su zainteresirani što će to biti, kada će biti, hoće li biti i u kom smjeru se tu ide, pa evo bilo bi dobro da im na to pitanje odgovorite. Moje četvrto pitanje odnosi se na stari grad. Dakle jedan dio, zapravo rekla bih najveći dio građana starog grada Ivanića sve su ogorčeniji na to kako okoliš u kojem žive izgleda. Na kraju krajeva i sama živim u tom dijelu grada pa znam kako je i godinama je već tako. Jedno pismo koje sam dobila od nekoliko potpisanih obitelji starog grada kaže ovako „Prilikom prve izborne kampanje prije prvog mandata sadašnje vlasti obećano je svašta, a nije napravljeno ništa“. Pa vas ja sad lijepo pitam da li mi još uvijek čekamo aglomeraciju, nekoliko projekata revitalizacije, odnosno izgleda i arhitektonskih rješenja starog grada je napravljeno, gdje stojimo, zašto stojimo i zašto se konačno ne krene u to i u tom kontekstu što je s onom zgradom na uglu koja je stara, derutna, nadograđena pa nema građevinsku dozvolu, pa je dokazano da se ta zgrada treba rušiti, ali još uvijek se ništa po tom pitanju ne radi, dakle u kojem je to statusu molim da mi to odgovorite. Moje peto pitanje odnosi se na pitanje građana koji kažu, očito nas dosta ljudi i sluša kada kažu da smo na jednom od vijeća, toga se svi isto tako sjećamo, izglasali uniforme našim komunalnim redarima, no međutim da se u gradu ne mogu vidjeti komunalni redari u uniformama i da ih se ne može po tom prepoznati. Ja bih molila da mi se i na to odgovori i ako je tako zašto je tako.

g. Tomislav Cuvaj, zamjenik gradonačelnika – što se tiče farme Širjan ponavljamo tu kao papagaji svaki puta jednu te istu stvar, i mi se borimo, ali na kraju ćemo se izboriti. Što se tiče ove informacije da je odvodni kanal spojen u Lonju, odvodni kanal vjerojatno je, ali da li je od farme Širjan evo to je za utvrditi i to ćemo si staviti nekakvu napomenu da naše komunalne redarke obiđu lokaciju i ako treba pozovu vodopravnu inspekciju da utvrdi da li je došlo do onečišćenja vode jer rijeka Lonja ide u Lonjsko polje direktno. Što se tiče izgradnje dječjeg vrtića, je točno ste rekli, dobivena su sredstva, ali treba raspisati javnu nabavu da ona bude što bolja i što kvalitetnija i to je u ovom trenutku napravljeno i čeka se odabir izvođača i da krenu radovi i u vrtiću iza đačkog doma i u vrtiću u Graberju gdje će doći do proširenja. Što se tiče ove poduzetničke zone znam ovaj dio koji Vas najviše zanima, čitao sam i ja po društvenim mrežama raznorazne gluposti, tako ću ih nazvati jer to stvarno jesu, gdje su se ljudima servirale informacije da će se svo smeće iz Zagrebačke županije i Grada Zagreba voziti ovdje što naravno nije istina i to se nikada neće desiti. Znači radi se o pretovarnoj stanici. Svatko tko je imalo informatički pismen može proguglati što je to pretovarna stanica i čemu ona služi. Kroz dogledno vrijeme će doći do zatvaranja odlagališta otpada, konkretno kod našeg Tarnog mi još imamo lufta nekoliko godina. Hvala Bogu kada se zatvori odlagalište više se ne smije deponirati miješani komunalni otpad na samo odlagalište već će se dovoziti kamionima kao i do sada tamo ali u pretovarnu stanicu gdje će se taj otpad obraditi, sabiti i dalje kamionima prevesti u Centar za gospodarenje otpadom koji će biti na Resniku, to je potvrdio i gradonačelnik Tomašević i Vlada RH čiji je to dio strateškog plana gospodarenja otpada. Što se tiče samog gospodarenja otpadom mislim da tu kasnimo kao država nekoliko godina, ali vjerujem da će se i taj sustav uspostaviti. Mi u Ivaniću se stvarno možemo pohvaliti i sa našim građanima koji revno, osim ovih evo u Deanovcu, odvajaju frakcije otpada tako da mi na naše odlagalište jako malo odlažemo miješanog komunalnog otpada. Što se tiče starog grada ja tu molim evo naše sugrađane za strpljenje. Da, čekamo aglomeraciju, aglomeracija je najbitniji dio jer evo provezite se po mjestima gdje se kopa kanalizacija kako je tamo sada funkcionirati, evo konkretno Lonja, Deanovec, Derežani. Znači to su veliki infrastrukturni zahvati na velikim dubinama i to je potrebno odraditi da bi se bilo kakvi drugi zahvati u starom gradu napravili. Aglomeraciji je rok nekakvih dvije, dvije i pol godine do najviše tri i nakon toga slijedi uređenje starog grada kako je gradonačelnik obećao, a ono da nismo napravili ništa mogu vam dokazati svim onim knjižicama da smo napravili i više nego koliko smo obećali. Što se tiče uniforma za komunalne redarke to ću pitanje ostaviti pročelniku, mislim da postoje značke i da je to dovoljno pokazati da je komunalni redar, ako treba uniforme, što je gospodin Golubić inzistirao, može.

Predsjednik Gradskog vijeća – odluka je donesena i propisano je kakva će biti odora, vjerojatno su u izradi, ali reći će to kolega Hlad.

g. Dražen Hlad – kao što je rekao zamjenik gradonačelnika značke imaju i one redovno s njima izlaze na teren, a uniforme smo dali raditi pa sada još čekamo isporuku. Imat će ljetne i zimske uniforme.

g. Željko Brezovečki Brzi – kao što ste mogli vidjeti i sami da eto klima nam se promijenila ili točnije proljeće je pred vratima, dolazi nam, pa eto i ovih dana smo mogli vidjeti kolegice ili točnije gospođe iz komunalnog poduzeća kako kreću lijepo presađivati i sade lijepo cvijeće, uređuju i naravno potrebno je ukrasiti naš grad. Pa eto jedan prijedlog, pošto se kod crkve nalaze oni nosači ili oblici željezni jajeta u koje se sadi cvijeće, da ona tri koji se nalaze između same crkve i Radio Ivanića da se presele evo ovdje ispred Spomen doma Alojz Vulinec jer prilikom onog nevremena sva tri drveta koja su nam ipak krasila ovaj Dom su morali biti odsječeni jer su bili potrgani, pa eto bilo bi prekrasno da i mi u Gornjem Šarampovu imamo malo ukrasnog cvijeća i onakve prekrasne one pa evo molim direktora komunalnog poduzeća ako će moći u skoro vrijeme da to odradi, a zamolio sam evo i redarstvenu službu, kolegice da upute nalog da se to i napravi. Već kad sam kod toga htio bih se nadovezati da je možda sada prigoda za komunalno poduzeće, evo direktor je tu pa me sigurno sluša, da se krene u obnovu nekih stvari koje, sada vjerujem da nemaju toliko posla, jer ipak kada dolazi košnja trave stvarno su zaposleni puno, ima puno tih zelenih površina i mnoge stvari se ne stignu odraditi, pa eto možda bi bilo jako dobro da krenemo od onog malog drvenog mosta kod Naftalana, da ga prefarbamo, a i svi ovi mostovi koji povezuju ili koji prelaze preko rijeke Lonje, vjerujte mi da onaj rukohvat na njima je jednostavno otišao, onaj lak ne izgleda kako bi trebalo, a mislim da se može malo kupiti šmirgla i malo to prefarbati jer je stvarno vrijeme. Šteta je ako smo napravili, uredili prekrasne mostove, a onda ako ih ne održavamo na vrijeme, to izgleda grdo. Ja znam da su to sitnice, ali vjerujte mi naši ljudi i građani to vide, primjećuju, i mi to vidimo, a i cilj nam je i intencija da se to održava onako kako treba. Iza toga bih samo želio reći da isto tako se nalazi iza, točnije na Sportskom parku Zelenjaku iza kuglane oni oglasni panoi. Dva komada se nalaze u rijeci Lonji koji se tamo još uvijek kupaju. Ne znam kakav je to problem nazvati vatrogasce i zamoliti da se izvadi van, pa da se jednostavno izvade i vrate na mjesto tamo gdje su nekad bili prije onog nevremena, a za trećeg niti ne znam gdje je. Pa eto da ne bismo gledali onu šperploču ili onu ploču koja je tamo na kuglani ja bih molio da se u najkraćem vremenu ti panoi urede i da bude onako kako treba biti kada nam dolaze gosti iz drugih gradova, a i mi sami kada idemo u SB Naftalan ili u Dom zdravlja stvarno je grdo onako vidjeti, pola reklame imate pola nemate. Čovjek je do pojasa, a nema glavu ili je obrnuto, tako da mislim da bi to trebalo u vrijeme pred nama koje je da se to i riješi. Iza toga sljedeće pitanje se odnosi na ove naše billboarde ili kako bi rekli po domaće to su panoi za oglašavanje, a unutra je svijetlo. Točnije ispred samoga Pučkog otvorenog učilišta ne liči na ništa. Što hoću reći? Dođete pred Pučko otvoreno učilište, hoćete pogledati koji film igra u ovome, kad tamo ovaj pano zavezan sa gurtnom, ne bi vjerovali. Znači potrebno je stvarno to napraviti, promijeniti, zamijeniti ako je potrebno, evo tu je i dogradonačelnik, naručiti ćemo novo, ali nema smisla da to tako ispred Pučkog otvorenog učilišta liči jer zapravo to je slika nas svih u Gradu Ivanić-Gradu pa eto molio bih da ako nije problem da se što prije i u što kraćem vremenu to poduzme. Sljedeće pitanje se odnosi na kante za smeće u našem gradu. Imamo ih tri vrste, pa tako kada krenemo šetnicom imamo kamene kante za smeće u kojima nedostaju oni aluminijski ulošci. Oni su vam u Lonji, kupaju se, odmaraju. E sada ili ih izvaditi sve van ili opet naručiti i zamijeniti. Druga stvar, imamo na šetnici prekrasne one betonske klupe koje na sreću ne mogu baciti u Lonju jer su im preteške, ali imamo problem, mi smo dali navući gore gumu, plastiku da kada naši ljudi sjednu da im ne bude hladno međutim gospoda naša sa oštrim predmetima već su ih sve ishrdali da to ne znaš na šta to liči. Jednostavno je potrgano, pošarano sa sprejevima i tako dalje, i tako dalje, a da ne govorim o onom što je bilo vježbajmo zajedno pa dođeš do prve klupe pa sjednem, pa se dignem, pa odem druge klupe pa znam da se trebam primit za uho, oni što su nam bili kao putokazi kako se treba vježbati to je pola potrgano, nema ništa, prazni su kolnici, a i evo sada ove nove što su došle oznake i one su potrgane. Pa eto naši građani u ovom Ivanić-Gradu, očito ova mlada ekipa nema sluha za to, a to nam je žao jer zapravo svi mi zajedno dajemo novčiće za to da bi bio naš Ivanić-Grad ljepši. Što se tiče, evo nadovezao bih se na kolegicu prije mene gospođu Krnjević, rekla je za te zelene otoke. Stvarno je potrebno nešto poduzeti, imamo zeleni otok evo ovdje primjer kod vrtića, svaki dan gospoda dođu s autom, stave flaše za zimnicu, bacaju dio frižidera, dio lonaca, dio svega i ne potrudi se ni da ubaci iako je kontejner prazan, a tako je isto i u Ulici ruža, a evo čuli smo i na više mjesta, i u Deanovcu i drugdje. Znači stvarno je vrijeme da se naruče te kamere, da se postavi jedan stup, možemo staviti solarne panele ako nemamo struje i da jednostavno krećemo sa tim što treba napraviti da onoga tko to napravi da bude i kažnjen. Zadnje pitanje, u našem gradu nedostaju, znači nedostaje nam još i klupa i molio bih da kada sada bude krenulo farbanje sa tim klupama da se uzme svakako u obzir i one naše klupe na kojima naši OPG-ovci izlažu za vrijeme Dana grada ili za vrijeme Bučijade da promijenimo one cerade gore plave i da popravimo te klupe da budu u svrsi, a pogotovo ako smo u mogućnosti da naručimo one koji imaju kao i one ormariće da naši gospodarstvenici kada dva dana izlažu ne moraju vaditi i trpati u bunker stvari i voziti ih doma, nego da mogu ostaviti unutra i da ispod tih stolova ih zaključaju.

g. Tomislav Cuvaj, zamjenik gradonačelnika – zahvaljujem na postavljenim pitanjima, imam ih sedam, ne znam kako je to predsjedniku vijeća promaknulo. Što se tiče uskrsnih jaja, odnosno nisu uskrsna nego su kroz cijelu godinu to ću ostaviti evo u dogovor sa našom direktoricom Turističke zajednice jer smo zajedno s njom i odlučili gdje će biti tako da evo ne bih htio se uplitati u posao Turističke zajednice, ali stavljam kao napomenu. Što se tiče obnove drvenog mosta i svih mostova to su već izdani nalozi jer evo mostovi su nakon nekog vremena propali, na onom u Savskoj bila je saobraćajna nesreća pa je jednom polomljen, pa je drugi put polomljen, pa ga je potres rasturio, više ne svijetli, rukohvate treba svakako obnoviti. Što se tiče Naftalanskog mosta on je u vlasništvu Naftalana, ali evo Grad Ivanić-Grad će ga samostalno obnoviti. Znam da je problem tamo da se ne smije bojati uljanim lakom s obzirom da se radi o arišu nego treba biti na bazi vode lak, pa je zato izgledao prvi puta onako kako je, ali evo to su nekakve sitnice koje grad čine puno ljepšima i mi ćemo se potruditi da to ispravimo. Što se tiče oglasnih panoa, da i ja sam ih vidio u Lonji i meni je mogu reći bedasto zvati vatrogasce da idu vaditi panoe iz Lonje. Dat ću si ja zadatak da nađemo nekakvu firmu koja će izvaditi panoe van i da se taj dio vrati na mjesto kako je i bilo. Što se tiče samih city lightova ista stvar i to sam primijetio i sama direktorica Turističke zajednice mi je rekla da ih treba kompletno obnoviti jer su stvarno već dosta stari i dotrajali ovi koji su i noviji. Recimo ovaj kod dječjeg vrtića na Žeravincu nakon nekog vremena su te bravice popustile. Da li je to do kvalitete ne znam ali evo baš je simptomatično da su se svi uspjeli kroz nekakvo vrijeme potrgati ali mislim da se ne otvaraju svakodnevno nego barem samo jednom mjesečno. Što se tiče kanti za smeće, kante za smeće mijenjaju se evo zadnja je varijanta kanta za smeće na kojoj će pod koso biti zatvoren otvor zato što nam najviše problema rade vrane. Vrane ulaze u kante za smeće, čupaju otpad i onda izgleda kao da ljudi koji trebaju raditi svoj posao to ne rade, a u stvari vrane nam rade nered po gradu kada je to doba godine i sada smo evo izabrali jednu varijantu kante koje će biti postavljene do lipnja pa ćete evo imati priliku vidjeti, stvarno su prekrasne. Što se mene tiče. Što se tiče zelenih otoka, evo ja ću reći Lonja, tamo živim i gledam što se sve odlaže pa smo išli s varijantom i postavljanja velikog kontejnera, pa kada njega napune onda dofuraju madrac, pa dofuraju krevet, to je do ljudi. Ljudi su postali, ne znam kako da to nazovem, bezobrazni, ne žele brinuti o svom okolišu, najlakše je nešto baciti u prirodu i čekati budale koje će to pokupiti. Kroz mjesec dana mogu najaviti akciju Zelena čistka, opet tu mogu reći da ćemo napuniti desetak kamiona koje je netko ostavio. Znaju se sve lokacije, mi imamo sustav koji funkcionira ali evo možete kod naše komunalne redarke provjeriti koliko smo imali prijava auta jer ne možete na drugi način utvrditi da je netko odložio nepropisno otpad nego vidjeti registraciju automobila, po tome ide prijava, prijava dođe do Suda gdje se izriče opomena.. Da je meni tako isto i ja bih tako radio da ne dobijem nikakvu novčanu kaznu. Da se mene pita propisao bih barem dvi, tri tisuće eura kazne pa bi vidjeli da li bi ostavili bilo što tamo gdje ne treba. Ali evo i se trudimo postavljanjem praktičnijih kontejnera, evo i u Vukovarskoj ulici, tamo sam isto živio i znam problematiku, kontejneri koji su odvojeni od zgrade nekakvih tridesetak metara i svatko je koristio priliku da tamo odloži bilo šutu, bilo namještaj, bilo wc školjku i tako dalje, i tako dalje. Sada smo stavili evo moloke koji su podzemni kontejneri koji ne šire neugodne mirise, imaju veću kubikažu i sve bi to trebalo, kažem trebalo funkcionirati puno bolje ali tu opet ovisi o onom faktoru, o ljudskom faktoru, da li će to ljudi htjeti poštovati i ponašati se u skladu sa vremenom u kojem živimo. Što se tiče samih klupa za tržnicu, odnosno štandova, isto primijećeno je, u suradnji sa direktoricom Turističke dogovorili smo da će se raditi unificirane jednoobrazne tende i da će se u potpunosti obnovit sav taj inventar da imamo i za Dane grada i za Bučijadu. Vidjeli ste da kada je Bučijada s obzirom da je toliko narasla da posuđujemo i iz drugih jedinica lokalne samouprave kojima se ovim putem zahvaljujem, tako da evo ići ćemo čak i u nabavu novih štandova jer su nam potrebni.

g. Mario Mikulić – u svezi ovih navedenih tema samo bih evo malo nadopune i čisto radi informiranosti kako naših vijećnika tako naravno i svih građana na području Grada Ivanić-Grada. Komunalni centar Ivanić-Grad znači nema stanku, nema onaj sezonski dio poslova u smislu da je samo košnja nego imamo sada čišćenje sipina sa svih gradskih prometnica. Na žalost sa Županijskim cestama se ne može postići dogovor oko toga da ne bacaju sipine i čak često puta im curi ta sipina i na nerazvrstanim cestama putem kojim prolaze i time se nanosi i šteta u smislu da je to sve potrebno pokupiti, mali i sami odvodi kao takvi također se štopaju pa onda imamo i tu posla. Nakon onog nevremena prošle godine na području Grada Ivanića održano je nekoliko sastanaka sa krajobraznom arhitekticom u gradskoj upravi gdje je dogovoreno da će se podsaditi sve te sadnice drveća na području Grada gdje su prostori zelenih tih površina, javnih površina devastirani od strane nevremena, pa je tako sačinjen jedan sveobuhvatni popis tih sadnica gdje smo mi u Komunalnom centru prošle godine, znači krajem prošle godine napravili plan nabave i naravno sve to unijeli u naš financijski plan kako bi se te sadnice i nabavile. Čekali smo malo pogodnije vrijeme, proveli postupak nabave i u zadnja dva dana smo dovezli kod nas tamo u bazu otprilike pedesetak sadnica i sljedeći tjedan se kreće sa planskom sadnjom. Sve sadnice su dva metra i više, vrlo dobro su ukorijenjene tako da se nadam da će sve sadnice kao takve uspješno rasti. Park je zasebna tema, traži se još mišljenje konzervatora za svo ono drveće koje je oštećeno tako da bi se ono posebno podsađivalo. Sada smo izbjegli tu fazu iako za te biljne vrste znamo koje su stradale, one su sve popisane, ali bez odobrenja konzervatora zadiranje u taj prostor na taj način ne bi sada u ovoj fazi radili, ali će se uskoro raditi jer najavljeni su još to odobrenje i ti sastanci. Komunalni centar za vrijeme dok se ne kosi, što je i malo možda i pogrešna percepcija da ta tvrtka radi samo to, radi se na svim zadacima, odnosno na nalozima koje smo dobili iz upravnog odjela komunalnog redarstva. Krče se zapuštene parcele na području Grada Ivanića kojih ima poprilično tako da sve te poslove radimo do sezone tamo negdje do 1.4. kada se kreće punom parom i u košnju i kada nas čekaju daleko veći opsezi posla. Radimo trenutno i ogradu oko ribnjaka ili onog malog jezerca u Opatincu, izuzetno zahtjevno za našu tvrtku koja ima osposobljenost radnika takvu kakvu imamo, znači nismo građevinska firma ali si dajemo truda da to odradimo temeljem naloga gradske uprave s time da onda sva ta sredstva onda naravno pripadaju Komunalnom centru da ne angažiramo bilo koga drugoga. U tijeku su okopavanja grmlja na području Grada Ivanić-Grada, sadnja živice počinje sljedeći tjedan na groblju Centar u Ivanić-Gradu, znači tamo uz šetnicu, još nam je ostala ta faza. Napravili smo i sukladno uputi Grada jedan katalog nove mrtvačnice u smislu prijedloga uprave groblja i mene osobno u kojim dijelovima bi se trebalo napraviti takva jedna rekonstrukcija i obnova tih mrtvačnica kako bi to sve izgledalo još dostojanstvenije. Na području grada je također zamijećen i popisan veliki broj vertikalne signalizacije koja je također stradala što od vandalizma što od raznoraznih manjih tih prometnih nesreća ali nešto što prije nije bilo zamijećeno isto od nekakvih drugih čimbenika pa evo sada se sveobuhvatno na to primjenjuje da se uklone ti nedostaci. Što se tiče ovih kanti za smeće, ovih manjih koje smo spomenuli koje se nalaze na tim javnim površinama sa kolegom pročelnikom gospodinom Hladom dogovoreno je da će, znači napravljena je ta nabava, da će tvrtka ta postavljati te kante sukladno također našoj logističkoj potpori iz Komunalnog centra budući da mi najbolje znamo gdje je potrebno te kante postaviti, gdje će se zamijeniti nove kante sa ovim postojećim zelenim kantama koje će imati, nadam se, bolju učinkovitost u smislu zaštite od ovih vrana koje malo puno stvaraju te probleme. A što se tiče još zanavljanja štandova moram reći da smo također tražili ponude. Ići će se u zanavljanje tendi, biti će nove tende postavljene u svakom slučaju za jedno mjesec i pol dana sa nekakvim minimalnim vizualima u smislu oznake Grada Ivanić-Grada jer nema smisla to sada preko cijelog štanda da piše, a štandove smo preko zime u tom periodu zanovili u smislu bojanja metalne konstrukcije i drvene, a klupe kako koja strada i autobusna stanica, ovo što je vijećnik prije mene napomenuo, to je također u redovnim postupcima. Također su u postupcima i zanavljanje gradskih objekata domarskih poslova sve što smo dobili tako da Komunalni centar radi punom parom cijele godine pa je ovo i mala nadopunica samo prethodnice, znači naše komunalne redarke.

g. Željko Brezovečki Brzi – pa prije svega evo čuli smo ja bih rekao i podrobno izvješće našega direktora. Ja kada sam se obraćao ja nisam smatrao da vi ne radite, ali sam ipak smatrao da u ovom periodu nešto manje imate posla pa zato sam i predložio da sada kada se može da se to riješi, što ne sumnjam da nećete i riješiti. To je prva stvar, ali druga stvar bi vam još jednom želio reći da prije jedno pet, šest vijeća sam već jednom rekao da obratite pažnju prilikom tih znakova da onaj stup na koji stavljamo znak bude najmanje četiri metra visok. Zašto govorim četiri metra?. Kada jedan metar ga zakopate dolje u zemlju i kada je on u visini tri metra svaka oznaka koja je gore na tome stupu nedohvatljiva je našim mladim ljudima i ne mogu je frkati. Kada taj stup iznosi toliko koliko iznosi sada otprilike vani do dva metra samo malo veći neka je taj naš stanovnik grada Ivanić-Grada, on dohvati to i tablu trga, frče i ništa od toga nemamo. Evo sada momentalno nam fale 23 oznake u gradu Ivanić-Gradu koje sam ja prebrojao. I opet govorim, Grad Zagreb ima table gdje pišu ulice obostrano, na visini 3 metra nikome ne smeta, a kada idete iz ulice van čitate s jedne strane, kada dolazite u ulicu čitate s druge strane. A mi stalno, stalno se ponavljamo, iste table, iste table, oni trgaju, mi stavljamo i tako u nedogled. Zbog samog toga da ušparamo nešto novčića ajmo dignut na visinu na kojoj ne bude prihvatljivo i ne bude se moglo trgati i mislim da će svima nama biti bolje.

**1. TOČKA**

gđa. Maja Krnjević – vezano uz Savjet mladih ja opet opetovano ću ponoviti, kao i na prethodnih nekoliko vijeća, dajmo mladima nekakav prostor. Nađimo im, dajmo im i neka ga koriste za različite aktivnosti koje imaju.

g. Željko Brezovečki – nadovezat ću se na kolegicu Maju koja je sada izlagala. Ne bi vjerovali, prije par dana u Gradskoj udruzi umirovljenika Ivanić-Grad počeo je tečaj plesa za građane grada Ivanić-Grada i tu ima četrnaest parova mladih. Znači, vidite da mladi ipak dolaze, uključuju se i to je pohvalno. Ako žele doći na klasičan plesnjak svake subote je u penziću plesnjak, mogu doći.

Gđa. Maja Krnjević – kolega Brezovečki dajte budite ozbiljni. Dakle, mi ozbiljno tražimo prostor za mlade, mladi ljudi moraju imati prostor u kojem će razvijati nekakve svoje aktivnosti, u kojem će se odvijati aktivnosti koje nemaju veze samo sa zabavom. Meni je drago da imate Dom umirovljenika, drago mi je da se zabavljate, drago mi je da putujete , no međutim dozvolite mladim ljudima da se oni razvijaju i da oni odlučuju o tome što će, gdje će, kad će i kako će, a vi se i dalje nastavite zabavljati kako se zabavljate. Umirovljenici su jedna skupina, mladi su druga skupina. Ja vam stalno govorim na tim mladima svijet ostaje. Na kraju krajeva mi smo već u njihovim očima stari i dozvolimo im da i oni imaju i mjesto i priliku da se razvijaju, da budu inovativni, da budu konstruktivni i da budu produktivni. To je budućnost i to su budući i intelektualci i na kraju krajeva ljudi koji će raditi i u prosvjeti i u zdravstvu i u školstvu i u ekonomiji i tako dalje. Prema tome molim vas da to stvarno ozbiljno shvatite i da se po tom pitanju ne zafrkavate.

g. Tomislav Cuvaj – ja ću ozbiljno, ja sam i Josipu rekao i ovim putem ga i pohvaljujem i skidam ti kapu zato što si se evo odlučio i baviti Savjetom mladih. Znam da je danas teško mlade nagovoriti na bilo kakvu aktivnost. Vidi se i u Izvještaju da ste od četiri sjednice na dvije jedva imali kvorum. Ja sam rekao da vam Grad Ivanić-Grad stoji na raspolaganju, samo trebate doći sa kvalitetnom idejom, prostor nije problem, financije nisu problem. Samo se javite. Evo mogu vam reći primjer Društvenog doma Lonja koji je postao dom i za Oldtimere, i za Moto klub No limit, jedno vrijeme bio je gore aikido, bio je karate, sada je univerzalna sportska škola. Znači to je samo jedan od društvenih domova s kojima Grad Ivanić-Grad raspolaže. Velim, ako imate ideju dođite, javite se, naći ćemo vam i prostor za to, a i financije ukoliko vam je potrebno.

g. Željko Brezovečki Brzi – javio sam se za riječ samo zato što hoću reći da sam vrlo ozbiljan i bio sam konstruktivan kad sam rekao i pohvalio sam da mladi kod nas dolaze i plešu 12 parova, a to što ste Vi sve nabrojali ja se slažem s Vama i kažem da da u pravu ste i mi isto evo koji vodimo ovaj Grad pokušavamo da omogućimo mladima kao što ste čuli od dogradonačelnika. Prema tome na istom smo tragu, ali ja sam samo konstatirao da evo počeo je u petak ples i da imamo 12 mladih parova što mislim da nije na odmet nego za pohvalu.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 12 glasova za jednoglasno usvojen

**Z A K LJ U Č A K**

**o prihvaćanju Izvješća o radu Savjeta mladih Grada**

**Ivanić-Grada u 2023. godini**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**2.TOČKA**

Gđa. Marina Šiprak – pred vama je prijedlog Odluke o sudjelovanju roditelja u cijeni redovitog programa Dječjeg vrtića Ivanić-Grad. Pravni temelj za donošenje ove Odluke su odredbe čl. 48. Zakona o predškolskom odgoju i obrazovanju koje propisuju kako dječji vrtić koji je osnovala jedinica lokalne samouprave naplaćuje svoje usluge od roditelja korisnika usluga sukladno mjerilima koja utvrđuje predstavničko tijelo te jedinice osim programa predškole koji je za roditelje besplatan i čl. 35. Statuta Grada Ivanić-Grada koje propisuju nadležnost Gradskog vijeća da donosi odluke i druge opće akte kojima se uređuju pitanja iz samoupravnog djelokruga Grada Ivanić-Grada. U Dječjem vrtiću Ivanić-Grad primarno se izvodi redoviti program kojim se ostvaruje njega, odgoj, obrazovanje, zdravstvena zaštita i unaprjeđenje zdravlja i socijalne skrbi djece rane i predškolske dobi u trajanju od 10 sati dnevno, to je takozvani cjelodnevni program i u trajanju od 5 sati dnevno takozvani poludnevni program. Predloženom Odlukom se utvrđuju mjerila za sudjelovanje roditelja korisnika usluga u punoj ekonomskoj cijeni redovitog programa Dječjeg vrtića Ivanić-Grad i to za desetsatni cjelodnevni program u iznosu od 100 eura mjesečno, a za petsatni poludnevni program u iznosu od 50 eura mjesečno. Predloženom Odlukom između ostaloga utvrđuju se i mjerila za smanjenje cijene redovitog programa Dječjeg vrtića Ivanić-Grad za roditelje korisnike usluga. Najznačajnija izmjena u predloženim mjerilima za smanjenje cijene redovitog programa u odnosu na Odluku koja je trenutno na snazi se odnosi na smanjenje cijene redovitog programa za roditelje korisnike usluga koji istovremeno imaju upisano u Dječji vrtić dvoje ili više djece na način da se predlaže da za drugo dijete plaćaju 50% cijene usluge Dječjeg vrtića, a da za treće i svako sljedeće dijete ne plaćaju cijenu usluge Dječjeg vrtića. Ovo predloženo smanjenje cijene redovitog programa Dječjeg vrtića za roditelje sa dvoje ili više djece iniciralo je Upravno vijeće Dječjeg vrtića Ivanić-Grad koje je Zaključak o tome donijelo na svojoj sjednici održanoj 14. prosinca 2023. godine. Prema podacima i prethodno provedenoj analizi Uprave Dječjeg vrtića ovim mjerilom za smanjenje cijene redovitog programa će biti obuhvaćeno oko devedesetero roditelja sa dvoje djece, te petoro sa troje ili više djece. Razumijevajući vrijeme u kojem živimo gdje vidimo svakodnevno inflatorne učinke Grad je prihvatio navedeni prijedlog te je nakon prethodno provedene procedure savjetovanja s javnošću o prijedlogu ove Odluke u trajanju od 30 dana cjeloviti prijedlog Odluke o sudjelovanju roditelja u cijeni redovitog programa Dječjeg vrtića Ivanić-Grad uputio Gradskom vijeću Grada Ivanić-Grada na nadležno usvajanje.

g. Mladen Prelec – hajdemo ovako, znamo da se cijena vrtića smanjuje za drugo dijete jer je država dala jedan dio sredstava da namiri onaj dio koji smo izgubili, lokalne samouprave, od poreza baš za vrtiće i to je pozitivno i da smo tu stali to bi bilo logično. Međutim imamo problem. Prvo dijete 100 eura, drugo dijete 50 eura, ali smo prešutjeli onaj jedan jako značajan dio, a to kaže – ako je dijete bolesno i odsutno iz vrtića više od 10 dana mora platiti 75 eura, a ako je bolesno više od 30 dana mora platiti 50 eura mjesečno. Zašto? Šta se plaća? Da li je to pronatalitetna politika? Kada im je dijete bolesno više od 30 dana onda je vjerojatno u bolnici. Onda roditelj ili je s njim u bolnici ili mora svaki dan putovati djetetu u bolnicu, a onda umjesto da olakšamo tom roditelju još smo mu odlučili oduzet 50 eura da plaća za vrtić koji dijete ne koristi. To smo mogli maknuti. Nema troška za dijete koje nije u vrtiću ako je najavljeno da djeteta neće biti. I onda imamo, ono što su roditelji neki reagirali, sreća što imam veliku djecu, pa su pitali zašto uopće plaćamo 20 eura mjesečno 7. i 8. mjesec i onda još plaćamo i u 12. mjesecu puni iznos, a mogli smo plaćati samo taj paušal kada djeca nisu u vrtiću. Zimske praznike, 12. mjesec i dio 1. mjeseca dobar dio djece nisu, ja ne znam da li jesu ili nisu, ali oni moraju i dalje plaćati puni iznos. Mogli smo onda taj dio smanjiti barem na 75 eura kada ne koriste vrtić, a ne koriste ga u tom slučaju u 12. mjesecu sigurno tamo od 21., 22. do kraja godine. Ne koriste ga ni u 1., dobar dio roditelja je na kolektivnom barem do Sveta tri kralja, a neki i duže. Moglo bi se tu malo u tom cjeniku još povesti briga pa onda o tome glasati. Za sada ja jednostavno za ovakav ne mogu biti.

g. Tomislav Cuvaj – tu stoji prema državnom pedagoškom standardu da cijena smještaja djece u dječji vrtić obuhvaća troškove za izdatke za radnike, bruto plaće, naknade, materijalna prava radnika, prehranu djece, uvjete boravka djece, materijalni izdaci, energija, komunalije, tekuće održavanje objekta i opreme, prijevoz djece, nabavku namještaja i opreme i nabavu sitnog materijala i tako dalje, i tako dalje. Još ću napomenuti da se radi o pet obroka dnevno gdje netko na vaše dijete pazi, gdje ga netko odgaja za 5 eura dnevno. Što danas možete kupiti za 5 eura? Jel' možete nešto kupiti za 5 eura? Dnevno, 5 obroka i da vam netko čuva dijete, pazi na njega i odgaja ga. Znači to je sve u ovoj cijeni. Znači morate shvatiti da Dječji vrtić nije hotel. Znači i ako dijete ne ide u vrtić troškovi postoje. Troškovi grijanja, troškovi kuhinje, troškovi hladnog pogona. U tom je stvar zašto se ovakva Odluka donosi. Ja bih isto da bude besplatan za sve, da možemo reći evo besplatan dječji vrtić. Kao Velika Gorica, tu nam je blizu. Ja ne znam od kud će oni to platiti i isfinancirati. Plaće radnicima moramo povećavati jer će nam se desiti ovo o čemu ste malo prije govorili o nedostatku liječnika. Ako nećemo dizati plaće odgajateljima onda će nam djecu odgajati, da nikog ne uvrijedim, frizeri. Mi to u Gradu ne želimo.

g. Mladen Prelec – gospodine dogradonačelniče očito me niste dobro slušali ili me niste dobro razumjeli. Rekao sam 100 eura prvo dijete, umanjeno za drugo dijete i da je tako ja bih tu stao i to bih prihvatio. Rekao sam da je problem za djecu koja su bolesna. Koliko djece u vrtiću može biti bolesno duže od 30 dana? Jedno ili dvoje u mjesecu, je li tako. Hoće li vrtić propasti zbog tih 100 eura? Neće. Toliko možemo znači proračunom osigurati pogotovo ako vi možete kako ste sami rekli iznaći u proračunu da se isprazni Lonja od smeća da ne bi zvali vatrogasce da idu za tri panoa. To košta više nego tih 100 eura. Ne prigovaram, samo dajem način kako se može ušparati tih 100 ili 200 eura. Tražim samo zaštitu za bolesnu djecu, ne da ćemo im dati pomoć. To dok ne piše, dok nije crno na bijelo to nije uređeno. Onda ćemo dati po babi i po stričevima, ovaj mi se sviđa njemu ću dati, ovaj mi se ne sviđa i njemu neću dati. O tome pričamo. Sve moramo urediti da bude uređeno i da znamo šta se radi i kako se radi.

Predsjednik Gradskog vijeća – ova Odluka je izmijenjena u ovom smislu koji ste rekli no međutim ovo što Vi govorite to je iz stare Odluke tako da, ovaj, to funkcionira već godinama na ovaj način i ovoga trenutka nema prostora sigurno da bi se moglo financijski to nadopuniti, odnosno da bi Grad mogao sufinancirati ovo o čemu govorite.

Gđa. Maja Krnjević - očito nas slušaju dok traje ovo vijeće, ja sam uspjela prebrojati 16 poruka koje su došle na temu cijene vrtića i od njih šesnaest trinaest ih se odnosi na usporedbu cijene vrtića Ivanića i Kloštra. Naime tu nam naši slušatelji, sugrađani pišu – kako je moguće da je cijena vrtića u Kloštru za prvo dijete 90 eura, a za svako sljedeće dijete gratis. Nije li Ivanić u boljoj financijskoj situaciji nego što je Kloštar i zbog čega i mi nismo išli na takvo rasterećenje roditelja i u tom smislu su sada sva ostala pitanja, pa evo obzirom da je tako ja vas molim da odgovorite.

g. Tomislav Cuvaj – stvar je vrlo jednostavna. Broj djece, broj odgajatelja, broj objekata. Koliko mi objekata imamo u Ivanić-Gradu koje treba grijati, koje treba ljeti hladiti, koje treba održavati. Mi imamo 90 zaposlenika u našem gradskom vrtiću, a oni 20.

Predsjednik Gradskog vijeća – nismo spomenuli da subvencija Grada za svako dijete koje ide u Dječji vrtić je 219,95 eura. Roditelji plaćaju manje od jedne trećine.

Gđa. Maja Krnjević - dakle svima je jasno da je ovo ekonomska cijena i svima je jasno da zapravo troškovi i sve ostalo kako ide gledamo kako to i u kom smjeru ide, posebno zadnje dvije godine. No gospodine Cuvaj ja zaista mislim da nije u redu da se ovakvim tonom obraćate građanima, da se ovakvim tonom obraćate i nama na kraju krajeva. Ljudi imaju pravo znati, imaju pravo pitati, Vi ste tu na poziciji gdje vas plaćaju građani grada Ivanić-Grada, tako da probajte malo biti umjereniji u svojim odgovorima, ne toliko kritični.

Predsjednik Gradskog vijeća – kolegice, ja ću upozoravati dogradonačelnika i vijećnike. Niste ovdje pozvani da to radite Vi.

Gđa. Maja Krnjević – znam, ali malo mi je to žao.

Predsjednik Gradskog vijeća – možete to zadržati za sebe.

g. Tomislav Cuvaj – pa evo ne mogu ni ja da uvijek ispada da samo Vi dobivate upite građana, mene zanima zašto niste pitali evo, zašto niste stali u zaštitu žene, kolegice, evo možda buduće suradnice nove ravnateljice Dječjeg vrtića koje se evo povlačilo po društvenim mrežama pa mogli ste evo o tome malo pričati kad znate o svemu sve. Toliko od mene.

g. Lovorko Matković – malo mi je teško govoriti jer imam unuka koji ide u vrtić pa ne znam šta će mi snaha reći, ali teško je to sve skupa planirati. Možda i ovo što priča gospodin Prelec, recimo ako je dijete bolesno više od mjesec dana ili ako ima nekakav prijelom, ne mora se liječiti u bolnici, možda bi postojala nekakva recimo prilika da se podnese zahtjev za oslobođenje plaćanja toga, ali mi kada god dopeljamo dijete kuharice, odgajateljice moraju biti spremne. One nikad ne mogu znati da li će dijete doći ili neće doći. Oni uvijek rade 100 % popunjeno kao da će doći cijela grupica i sada smo na kraju čuli da je ekonomska cijena 219,00 eura plaća se 100,00 eura, sve skupa je to 310,00 eura. Nije to malo novaca. Mi možemo biti, isto idemo u izgradnju novoga vrtića. Zašto? Zato jer ima više djece i moramo biti sretni da ima djece i da što više to koriste, ali morate razumjeti i Grad, ne može ni on sve predvidjeti, a kažem ako bi stvarno dijete bilo bolesno tako duže da bi se moglo napraviti nekakva zamolba pa se osloboditi od plaćanja.

Prije pristupanja glasovanju utvrđeno je kako je sjednici Gradskog vijeća prisutno 12 vijećnika.

Provedenim glasovanjem konstatirano je kako je sa 9 glasova za, 2 glasa protiv i 1 glasom suzdržan usvojena

**O D L U K A**

**o sudjelovanju roditelja u cijeni redovitog programa**

**Dječjeg vrtića Ivanić Grad**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**3.TOČKA - RAZNO**

Vijećnica Maja Krnjević – postavlja pitanje što se dešava s mjesnim odborima i kada će izbori za mjesne odbore. Predlaže da se pisani odgovor na pitanje postavljeno na prethodnoj sjednici, koji je dobila na početku sjednice, a koji se odnosi na mjerenje kvalitete zraka, objavi na mrežnim stranicama Grada. S obzirom na to da u Gradu Ivanić-Gradu postoje dvije mjerne stanice i to na šetnici kod mosta u Ulici kralja Tomislava te na šetnici nasuprot bazena, odnosno amfiteatra. Uređaji rade 24 sata dnevno 7 dana u tjednu i oni emitiraju rezultate. Kroz podatke koji se vode kao European Air Quality Index, odnosno indeks kvalitete zraka, rezultati dolaze svaki dan onome tko to kontrolira pa vijećnica predlaže da Obiteljski radio Ivanić svaki dan na osnovi mjerenja objavi građanima Grada Ivanić-Grada kakva je kvaliteta zraka. Podaci bi posebno mogli biti interesantni alergičarima, s obzirom na to da skala indeksa kaže dobro, prihvatljivo, umjereno ili loše. Kada je loše sugerira se smanjenje intenzivnih aktivnosti na otvorenome ukoliko osjetite simptome kao što su bol u očima, kašalj ili grlobolja i za osjetljive skupine građana tada se ne preporuča izlazak na otvoreno. Prema prikazanim grafikonima, vidi se da je bio jedan period u crvenome pa predlaže da se o istome svaki dan informira građane.

Zamjenik gradonačelnika Tomislav Cuvaj ističe kako i on prati rezultate tih mjernih stanica te ističe kako je problem u tome što se kvaliteta zraka razlikuje u svako doba dana, a najgora je ujutro. Zasada je u planu omogućiti live praćenje na mrežnoj stranici Grada, a trenutno to nije moguće iz razloga što je stranica Grada dosta zastarjela te je prvo potrebnu nju podići na veću razinu. Postoji i treća stanica kod gospodina Bojana Mršića te će se rezultati svih triju stanica moći pratiti na stranici Grada. Problem je jedino što su sve te mjerne stanice udaljene jedna od druge oko 200 metara.

Pod točkom Razno drugih pitanja niti prijedloga nije bilo.

Sjednica Gradskog vijeća Grada Ivanić-Grada dovršena je u 17.45 sati.

Zapisnik sastavila PREDSJEDNIK

GRADSKOG VIJEĆA

Nikolina Mužević Željko Pongrac, pravnik kriminalist